ฟินันซ่าเล็งดอกเบี้ยลดเชียร์ซื้อล็อกกำไร
ฟินันซ่า หวั่นดอกเบี้ยลด ชวนลงทุนกองตราสารหนี้ 3 เดือน จ่าย 2.85% ต่อปี กรุงศรี 6 เดือน ให้ 2.7%
21 พ.ค. 2556

ฟินันซ่า หวั่นดอกเบี้ยลด ชวนลงทุนกองตราสารหนี้ 3 เดือน จ่าย 2.85% ต่อปี กรุงศรี 6 เดือน ให้ 2.7%
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า คาดว่า ธนาคารแห่งประเทศไทย (ธปท.) จะลดดอกเบี้ยนโยบายลง 0.25% เหลือ 2.50% ในการประชุมวันที่ 29 พ.ค.นี้ และจะส่งผลให้ดอกเบี้ยทั้งระบบปรับลงตาม
“ก่อนที่ดอกเบี้ยจะปรับลงจึงต้องเสนอขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 4 โดยบางส่วนจะลงทุนเป็นเงินฝากธนาคารในประเทศ เช่น ตั๋วแลกเงิน บริษัท ดั๊บเบิ้ล เอ (1991) (BBB), ตั๋วแลกเงิน บริษัท เอเซียเสริมกิจลีสซิ่ง (BBB+), ตราสารหนี้ บริษัท บัตรกรุงไทย หรือตราสารหนี้ภาคเอกชนที่มีอันดับความน่าเชื่อถือ BBB+ ขึ้นไป และเงินฝากธนาคารต่างประเทศสกุลเงิน USD, CNY, HKD, EUR และ JPY ซึ่งให้ผลตอบแทนที่ 2.85% ต่อปี เปิดขายระหว่างวันที่ 20-28 พ.ค. เพื่อเป็นการรักษาประโยชน์ให้นักลงทุน” นายธีรพันธุ์ กล่าว
ขณะที่ นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า ระหว่างวันที่ 21-27 พ.ค. บลจ.กรุงศรี เสนอขายกองทุนเปิดกรุงศรีตราสารหนี้ 6M59 อายุประมาณ 6 เดือน มีนโยบายลงทุนในตราสารหนี้ทั้งในประเทศและต่างประเทศ เช่น เงินฝากธนาคาร Bank of China 5% ธนาคาร 20% ตราสารหนี้ EMTN ออกโดยธนาคาร Banco Itau Unibanco S.A. (บราซิล) 10% ตราสารหนี้ระยะสั้นออกโดยธนาคารธนชาต ลงทุน 20% ตั๋วแลกเงินออกโดยบริษัท อยุธยา แคปปิตอล ออโต้ ลีส 20% และตราสารหนี้ภาครัฐไทย 5% โดยคาดว่าจะให้ผลตอบแทนประมาณ 2.70% ต่อปี
“กองทุนเปิดกรุงศรีตราสารหนี้ 6M59 เป็นทางเลือกสำหรับการลงทุนในตราสารหนี้เหมาะกับนักลงทุนที่มองหาการลงทุนที่มีความเสี่ยงต่ำและต้องการสร้างโอกาสรับผลตอบแทนสูงกว่าดอกเบี้ยเงินฝาก และต้องการล็อกผลตอบแทนในช่วงที่อัตราผลตอบแทนจากตราสารหนี้เริ่มมีแนวโน้มที่จะปรับตัวลดลง โดยสามารถลงทุนได้เป็นระยะเวลาประมาณ 6 เดือน” นายฉัตรพี กล่าว